Oma elamustest Eesti Vabadussõjas on kapten Lundborg järele jätnud mahuka päeviku, mis õnneliku juhuse tõttu hiljuti avastati ja autori lese Margaretha Lundborgi lahkel loal nüüd eesti keeles avaldamist leiab. Tema tugevad kirjanikuõmadused  tulevad nähtavale juba ta kõnealustel päevikulehekülgedel, mis on kirja pandud Valgas a. 1920, vahenditult Eesti Vabadussõja õnneliku lõpu järel. Päevaraamatu on ta ilmselt kirjutanud varasemate, sõja jooksul tehtud märkmete alusel. Kui arvesse võtta, et ta tollal oli ainult kahekümne kolme aastane, siis peab kõrgelt hindama ta vaatlus- ja kirjeldamisoskust. Ta on andnud hulga tabavaid olustikupilte võõra maa sõdureist, ohvitseridest, tagalaelust ja eelkõige loomulikult sõjategevusest lõunarinde frondilõikudel,  kuhu ta oli komandeeritud algul soomusrong nr 5 ohvitserina ja pärast soomusauto "Kalevipoeg" ülemana.